b'\n_START_ARTICLE_\nOms\xc3\xa6ttelighedsindskr\xc3\xa6nkning\n_START_PARAGRAPH_\nEn oms\xc3\xa6ttelighedsindskr\xc3\xa6nkning betegner i selskabsretten de aftaler og vedt\xc3\xa6gtsbestemmelser, der begr\xc3\xa6nser en akties eller anparts frie overgang. Med overgang menes der alle former for ejerskifte, uanset om dette er salg, gave, arv, sikkerhed mv..\n_START_SECTION_\nIndskr\xc3\xa6nkninger\n_START_PARAGRAPH_\nDer er i selskabsloven ikke angivet nogle begr\xc3\xa6nsninger for de oms\xc3\xa6ttelighedsindskr\xc3\xa6nkninger selskabet kan vedtage. Er der vedtaget indskr\xc3\xa6nkninger, skal disse tydeligt n\xc3\xa6vnes i selskabets vedt\xc3\xa6gter, og er aktierne p\xc3\xa5 papir, skal det v\xc3\xa6re p\xc3\xa5trykt disse. Nedenfor er n\xc3\xa6vnt de mest almindelige former for indskr\xc3\xa6nkninger.\n_START_SECTION_\nFork\xc3\xb8bsret\n_START_PARAGRAPH_\nAktion\xc3\xa6rer med en fork\xc3\xb8bsret skal, hvis en anden aktion\xc3\xa6r har f\xc3\xa5et tilbud og k\xc3\xb8b af sine aktier, forel\xc3\xa6gges et tilbud p\xc3\xa5 samme vilk\xc3\xa5r, inden s\xc3\xa6lgeren kan gennemf\xc3\xb8re handlen. \xc3\x98nsker den fork\xc3\xb8bsberettigede ikke at k\xc3\xb8be p\xc3\xa5 de givne vilk\xc3\xa5r, er den s\xc3\xa6lgende aktion\xc3\xa6r naturligvis frit stillet til at s\xc3\xa6lge aktierne p\xc3\xa5 de angivne vilk\xc3\xa5r. \xc3\x86ndres vilk\xc3\xa5rerne skal den eller de fork\xc3\xb8bsberettigede naturligvis foresp\xc3\xb8rges p\xc3\xa5 ny.\n_START_SECTION_\nK\xc3\xb8beret\n_START_PARAGRAPH_\nK\xc3\xb8beberettigede aktion\xc3\xa6rer har ret til at k\xc3\xb8be en bestemt gruppe aktier under nogle p\xc3\xa5 forh\xc3\xa5nd angivne betingelser. Der kan f.eks. v\xc3\xa6re tale om et bestemt tidspunkt og til en bestemt kurs.\n_START_SECTION_\nKrav om selskabets samtykke\n_START_PARAGRAPH_\nDer kan optages vedt\xc3\xa6gtsbestemmelser om, at selskabet skal godkende overgang af aktier. Overdragelse definerer som enhver form for overgang, herunder salg, bytte, gave, arv og udl\xc3\xa6g. Hvis der ikke er angivet n\xc3\xa6rmere kriterier, antages det at selskabet har frit sk\xc3\xb8n til at afg\xc3\xb8re om overgangen eller overdragelsen kan tillades. Et eventuelt afslag skal dog kunne begrundes sagligt i hensynet til selskabets tarv, og denne begrundelse skal meddeles til modtageren af et afslag p\xc3\xa5 samtykke til aktieovergang jf. selskabslovens \xc2\xa7 68.\n_START_SECTION_\nMedsalgsret\n_START_PARAGRAPH_\nDenne ret tilfalder som oftest minoritetsaktion\xc3\xa6rer, der er blevet tildelt en ret til at s\xc3\xa6lge sin aktiepost, s\xc3\xa5fremt en majoritetsaktion\xc3\xa6r afh\xc3\xa6nder sin. Det er som regel et krav, at minoritetsaktion\xc3\xa6ren skal kunne afh\xc3\xa6nde sine aktier p\xc3\xa5 samme vilk\xc3\xa5r som majoritetsaktion\xc3\xa6ren. Dette forhold indeb\xc3\xa6rer alts\xc3\xa5, at majoritetsaktion\xc3\xa6ren m\xc3\xa5 tilse at minoritetsaktion\xc3\xa6ren f\xc3\xa5r et tilbud svarende til sit egen, uanset om dette er fremsat af k\xc3\xb8beren eller af majoritetsaktion\xc3\xa6ren selv.\n_START_SECTION_\nVedtagelse\n_START_PARAGRAPH_\nS\xc3\xa5fremt oms\xc3\xa6ttelighedsindskr\xc3\xa6nkninger optages i selskabets vedt\xc3\xa6gter kr\xc3\xa6ves der s\xc3\xa5kaldt dobbelt 9/10 flertal, dvs. der skal v\xc3\xa6re 9/10 flertal af b\xc3\xa5de afgivne stemmer s\xc3\xa5vel som den repr\xc3\xa6senterede aktiekapital.\n_START_SECTION_\nOms\xc3\xa6ttelighed\n_START_PARAGRAPH_\nDer skal i vedt\xc3\xa6gterne, og p\xc3\xa5 eventuelle papiraktier, v\xc3\xa6re taget stilling til, om aktierne er negotiable, dvs. oms\xc3\xa6tningspapirer efter g\xc3\xa6ldsbrevsloven. Denne sondring har betydning for erhververes og panthaveres sikringsakt.'